B. Bačík, poslanec: (2008-11-05):
Chcem povedať, že 22. 10. 2008, t. j. deň pred konaním 28. schôdze Národnej rady Slovenskej republiky, sa uskutočnilo mimoriadne zastupiteľstvo hlavného mesta Slovenskej republiky Bratislavy, ktoré prijalo stanovisko k poslaneckému návrhu zákona s tým, že požiadalo Výbor Národnej rady Slovenskej republiky pre verejnú správu a regionálny rozvoj, aby sa zapracovali tieto pripomienky do návrhu zákona. Ak dovolíte, ja v súlade s rokovacím poriadkom by som predniesol pozmeňujúci návrh, ktorý súvisí s týmito pripomienkami s tým, že boli v rámci legislatívnych pravidiel novo spracované do pozmeňujúceho návrhu, ktorý teraz uvediem. Takže podávam pozmeňujúci návrh k poslaneckému návrhu zákona, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a menia a dopĺňajú niektoré zákony (tlač 708). Po prvé. V čl. I bode 2 sa v § 1a ods. 3 slovo „niektorej“ nahrádza slovom „príslušnej“. Odôvodnenie. Ide o formulačné spresnenie a určenie konkrétnej mestskej časti je určené miestom trvalého pobytu. Po druhé. V čl. I bode 13 sa v § 6a ods. 2 písm. c) vypúšťajú slová „a prímestskú“. Odôvodnenie. Bratislava ako mesto nezabezpečuje prímestskú pravidelnú verejnú dopravu. Po tretie. V čl. I bode 13 sa v § 6a ods. 2 písm. d) za slovo „priestranstiev“ vkladajú slová „nezverených do správy mestskej časti“. Odôvodnenie. Kompetencia mesta sa môže vzťahovať len na priestranstvá, ktoré jej patria. Po štvrté. V čl. I bode 13 sa v § 6a ods. 2 pripája písmeno n), ktoré znie: „n) utvárať podmienky pre rozvoj športu a plniť úlohy v oblasti telesnej kultúry“. Odôvodnenie. Umožňuje sa zabezpečiť túto kompetenciu mestu aj mestským častiam. Po piate. V čl. I bode 16 sa v § 7 ods. 2 písm. a) slovo „konici“ nahrádza slovom „konci“. Odôvodnenie. Ide o gramatickú úpravu. Po šieste. V čl. I bode 18 sa v § 7a ods. 2 písm. g) na koniec písmena g) pripájajú slová „okrem základných umeleckých škôl a centier voľného času“ a zároveň sa v § 6a ods. 2 pripája písmeno o), ktoré znie: „o) byť zakladateľom základných umeleckých škôl a centier voľného času“. Odôvodnenie. Základné umelecké školy a centrá voľného času sa nenachádzajú v každej mestskej časti, a preto je vhodnejšie, aby ich spravovalo mesto. Aj doteraz patria mestu. Po siedme. V čl. I bode 18 sa v § 7b ods. 2 písm. e) vypúšťa prvý bod. Ostatné body sa prečíslujú. Odôvodnenie. Ide o kompetenciu, ktorú upravuje priamo zákon o rozpočtových pravidlách verejnej správy. Po ôsme. V čl. I bode 32 sa v § 15 ods. 2 písm. c) na koniec pripájajú slová „v súlade so štatútom“. Odôvodnenie. Ide o pripomenutie, že pravidlá nakladania s majetkom upravuje štatút podľa § 7b ods. 2 písm. d). Po deviate. V čl. I bode 32 sa v § 15 ods. 2 písm. i) za slovo „spoločnosti“ vkladajú slová „a iné právnické osoby“ a slová „správnych rád a dozorných rád“ sa nahrádzajú slovami „orgánom týchto právnických osôb“. Odôvodnenie. Ide o formulačné zosúladenie textu s textom § 11 ods. 5 písm. i). Po desiate. V čl. I bode 38 sa v § 24 ods. 1 slová „mestských častí“ nahrádzajú slovami „mestskej časti“. Odôvodnenie. Ide o gramatické zosúladenie s odsekmi 2 a 3. Po jedenáste. V čl. I sa vypúšťa bod 39. Ostatné body sa prečíslujú. Odôvodnenie. Výška pokuty v eurách už bola vyriešená schválením vládneho návrhu zákona, ktorým sa menia a dopĺňajú niektoré zákony v pôsobnosti Ministerstva spravodlivosti Slovenskej republiky v súvislosti so zavedením eura v Slovenskej republike. Vážené panie poslankyne, vážení páni poslanci, ďakujem, toľko k môjmu pozmeňujúcemu návrhu. Pán predsedajúci skončil som.